b'\n_START_ARTICLE_\nStol (pohi\xc5\xa1tvo)\n_START_PARAGRAPH_\nStol je tip sede\xc5\xbea, navadno z naslonjalom, namenjenega za sedenje ene osebe._NEWLINE_Je eden najstarej\xc5\xa1ih kosov pohi\xc5\xa1tva, ki so ga uporabljali \xc5\xbee v \xc4\x8dasu tretje egip\xc4\x8danske dinastije pred ve\xc4\x8d kot 4500 leti, pri \xc4\x8demer pa je bil skozi ve\xc4\x8dino zgodovine simbol mo\xc4\x8di, ki so ga posedovali in uporabljali zgolj vladarji \xe2\x80\x93 navadni ljudje so sedeli na klopeh ali tleh. Splo\xc5\xa1no raz\xc5\xa1irjen in dostopen vsem je postal \xc5\xa1ele v 19. stoletju na Zahodu. Osnovno obliko stola so oblikovalci nadgradili z najrazli\xc4\x8dnej\xc5\xa1imi dodatki, materiali in ornamenti; umetnostni zgodovinarji ga obravnavajo prakti\xc4\x8dno kot skulpturo._NEWLINE_\xc5\xa0e zdaj oblikujejo stole tudi najuglednej\xc5\xa1i oblikovalci. Na Slovenskem so znameniti stoli arhitekta in oblikovalca Jo\xc5\xbeeta Ple\xc4\x8dnika in stol Rex Nika Kralja, ki velja za mojstrovino industrijskega oblikovanja.\n_START_SECTION_\nEtimologija\n_START_PARAGRAPH_\nSlovenska beseda stol izhaja iz praindoevropskih korenov *st\xc9\x992-l\xc3\xb3- oz. *stah2-lo- (podstavek, podlaga), ki sta sama izpeljana iz korena *stah2- (stopiti, stati). V nekaterih drugih slovanskih jezikih ta beseda ozna\xc4\x8duje mizo.'